**ELŐTERJESZTÉS**

**Szombathely Megyei Jogú Város Közgyűlésének 2023. szeptember 28-i ülésére**

**Javaslat**

**a szombathelyi szociális ellátórendszer fejlesztésére az idősek és az autizmussal élők nappali ellátása tekintetében**

Szombathely Megyei Jogú Város Önkormányzata számára kiemelten fontos a szociális ellátórendszer helyi szükségletekhez történő igazítása, elősegítve ezzel a lakosság minél magasabb szintű szociális biztonságának elérését. Áttekintve a szociális szolgáltatások jelenlegi rendszerét Szombathelyen megállapítható, hogy az autizmus spektrum zavarral élők nappali ellátása nem biztosított önálló intézményi keretek között. A szakemberek véleménye szerint 15- 20 fő tekintetében azonnali ellátási igény mutatkozik, amely létszám 5 éves távlatban várhatóan nagyságrendi növekedést fog mutatni.

Fentiek mellett a szociális ellátórendszerben egyre nagyobb igény mutatkozik a demens idős személyek nappali ellátása tekintetében. Előzőekre figyelemmel Szombathely Megyei Jogú Város Idősügyi Koncepciójában célkitűzésként szerepel a demens idős emberek ellátását célzó kapacitások növelése. A demens idős emberek nappali ellátása jelenleg a Pálos Károly Szociális Szolgáltató Központ és Gyermekjóléti Szolgálat keretei között történik, mindösszesen 14 fő férőhelyen.

Az előterjesztésben írt indokok alapján javaslom tervezési folyamat elindítását egy legalább 24 fős nappali intézmény létrehozására autizmus spektrum zavarral élők számára. Tekintettel a szakmai indokokra, és arra a körülményre is, hogy a fejlesztés helyszíne a Pozsony utca 47. szám alatti önkormányzati ingatlan lenne, javaslom, hogy a tervezés terjedjen ki a területen jelenleg működő 40 fő idős személy nappali ellátását biztosító intézményi kapacitás legalább 14 fő demens idős férőhellyel történő bővítésére is a meglévő ellátás fejlesztésével együtt.

A fejlesztések javasolt helyszíne tehát, a természetben Szombathely, Pozsony utca 47. szám alatt található, 2174 m2 nagyságú, maximum 40 % beépíthetőségű terület. Javaslom, a tervek elkészítése akként történjen, hogy a későbbiekben legyen döntési lehetősége a Közgyűlésnek abban a tekintetben, hogy a rendelkezésre álló források ismeretében a fejlesztéseket egy vagy két ütemben valósítja meg. Annak érdekében, hogy a lakókörnyezet számára a tervezett intézményi fejlesztések parkolási nehézségeket ne okozzanak, a terveket úgy szükséges elkészíteni, hogy a parkolás lehetősége az intézmény területén kerüljön biztosításra.

Fenti fejlesztéseket az Önkormányzat elsődlegesen európai uniós forrásból kívánja megvalósítani, figyelemmel arra, hogy az Önkormányzatnak lehetősége nyílik a TOP Plusz keretében nappali ellátást biztosító szociális intézmény létrehozásához szükséges forrás lehívására. A tervezési folyamat elindításához szükséges forrás Szombathely 2021-2027-es TOP Plusz Városfejlesztési Programtervének megfelelően már rendelkezésre áll, a tervezéshez saját forrást biztosítani nem szükséges.

A fentiek megvalósításához szükséges uniós forrás lehívásának előfeltétele a Fenntartható Városfejlesztési Stratégia (1.sz. melléklet) és a TOP Plusz Városfejlesztési Programterv (2.sz. melléklet) módosítása, egyúttal az Irányító Hatóság által előírt hiánypótlásnak megfelelő átdolgozása. A döntés a város részére megítélt TOP Plusz forráskeret összegét nem érinti.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2023. szeptember „ ”**

**/: Dr. Nemény András :/**

**Határozati javaslat**

**…./2023. (IX.28.) Kgy. számú határozat**

1. A Közgyűlés a „a szombathelyi szociális ellátórendszer fejlesztésére az idősek és az autizmussal élők nappali ellátása tekintetében” című előterjesztést megtárgyalta, és kinyilvánítja szándékát arra nézve, hogy elsődlegesen Európai Uniós források felhasználásával, a Szombathely, Pozsony utca 47. szám alatti ingatlanon:

* egy legalább 24 fős nappali intézményt kíván létrehozni autizmus spektrum zavarral élők számára, továbbá
* a jelenleg meglévő 40 fő idős személy nappali ellátását biztosító ellátás fejlesztése mellett a kapacitást legalább 14 fő férőhellyel a demens nappali ellátás tekintetében növelni kívánja.

1. A Közgyűlés egyetért a Fenntartható Városfejlesztési Stratégia (1.sz. melléklet) és a TOP Plusz Városfejlesztési Programterv (2.sz. melléklet) módosításával, az előterjesztés mellékletei szerinti tartalommal.
2. A Közgyűlés – saját forrás biztosítása nélkül - egyetért az 1. pontban foglalt fejlesztések mielőbbi megvalósítása érdekében a tervezési folyamat elindításával az alábbiak szerint:

* a tervek elkészítése akként történjen, hogy a későbbiekben a Közgyűlésnek legyen döntési lehetősége abban a tekintetben, hogy a rendelkezésre álló források ismeretében a fejlesztéseket egy vagy két ütemben valósítja meg, továbbá
* annak érdekében, hogy a lakókörnyezet számára a tervezett intézményi fejlesztések parkolási nehézségeket ne okozzanak, a terveket úgy szükséges elkészíteni, hogy a parkolás lehetősége az intézmény területén kerüljön biztosításra.

**Felelősök:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea a Jogi és Képviselői osztály vezetője,

Vinczéné Dr. Menyhárt Mária az Egészségügyi és Közszolgálati Osztály vezetője)

**Határidő:** azonnal